b'\n_START_ARTICLE_\nKrymo aneksija\n_START_PARAGRAPH_\nKrymo aneksija\xc2\xa0\xe2\x80\x93 2014\xc2\xa0m. kovo m\xc4\x97nes\xc4\xaf \xc4\xafvykusi Krymo, tarptautiniu mastu pripa\xc5\xbe\xc4\xafstamo Ukrainos dalimi, inkorporacija \xc4\xaf Rusijos sud\xc4\x97t\xc4\xaf. Po \xc5\xa1io \xc4\xafvykio Rusija administruoja dvi Krymo dalis\xc2\xa0\xe2\x80\x93 Krymo respublik\xc4\x85 ir federacin\xc4\xaf Sevastopolio miest\xc4\x85._NEWLINE_Rusija u\xc5\xbevald\xc4\x97 Krymo pusiasal\xc4\xaf po kari\xc5\xb3 \xc4\xafsiver\xc5\xbeimo \xc4\xaf Ukrain\xc4\x85. Per \xc5\xa1iuos \xc4\xafsiver\xc5\xbeimus kariai be joki\xc5\xb3 atpa\xc5\xbeinimo po\xc5\xbeymi\xc5\xb3 ar \xc5\xbeenkl\xc5\xb3, manoma Rusijos karini\xc5\xb3 paj\xc4\x97g\xc5\xb3, u\xc5\xbe\xc4\x97m\xc4\x97 Krymo Auk\xc5\xa1\xc4\x8diausi\xc4\x85j\xc4\x85 Taryb\xc4\x85. Tai leido \xc4\xaf vald\xc5\xbei\xc4\x85 ateiti prorusi\xc5\xa1kai Sergejaus Aksionovo vald\xc5\xbeiai, paskelbti autonomin\xc4\x99 Krymo respublik\xc4\x85 ir surengti referendum\xc4\x85._NEWLINE_\xc5\xa0ie \xc4\xafvykiai tarptautiniu mastu buvo kritikuojami daugelio pasaulio lyderi\xc5\xb3, taip pat ir NATO, ir oficialiai vadinami nelegalia Ukrainos teritorijos aneksija._NEWLINE_Tuo tarpu Rusijos nuomone taip buvo \xc4\xafvykdyta daugumos Krymo gyventoj\xc5\xb3 nuomon\xc4\x97 ir i\xc5\xa1reik\xc5\xa1ta pozicija referendume\xc2\xa0\xe2\x80\x93 noras prisijungti prie didesn\xc4\x97s kaimyn\xc4\x97s Rusijos.\n_START_SECTION_\n2014 m.\n_START_PARAGRAPH_\nKovo 2 d. kai kurios Ukrainos karin\xc4\x97s baz\xc4\x97s ir mokym\xc5\xb3 centrai buvo u\xc5\xbeimti prie\xc5\xa1i\xc5\xa1k\xc5\xb3 j\xc4\x97g\xc5\xb3. I\xc5\xa1 karto po to \xc5\xa1alis paskelb\xc4\x97 visuotin\xc4\x99 mobilizacij\xc4\x85 ir kovos parengt\xc4\xaf._NEWLINE_Kovo 3 d. Rusijos kariai u\xc5\xbe\xc4\x97m\xc4\x97 Ker\xc4\x8d\xc4\x97s miesto uost\xc4\x85. T\xc4\x85 pa\xc4\x8di\xc4\x85 dien\xc4\x85 Rusijos karinis laivynas prad\xc4\x97jo karines pratybas Kaliningrade. Po \xc5\xa1i\xc5\xb3 \xc4\xafvyki\xc5\xb3 Lietuvos ir Lenkijos vadovai kreip\xc4\x97si \xc4\xaf NATO d\xc4\x97l 4-ojo straipsnio \xc4\xafsigaliojimo. Sutarties 4-as straipsnis numato s\xc4\x85junginink\xc5\xb3 konsultacijas, kai bent vienas i\xc5\xa1 j\xc5\xb3 mano, kad kyla gr\xc4\x97sm\xc4\x97 jo teritoriniam vientisumui, politinei nepriklausomybei arba saugumui. _NEWLINE_NATO valdyba ir Europos S\xc4\x85junga paskelb\xc4\x97 besiruo\xc5\xa1ianti daryti skubius susitikimus d\xc4\x97l \xc4\xafvyki\xc5\xb3 Ukrainoje. JAV, Jungtin\xc4\x97 Karalyst\xc4\x97, Pranc\xc5\xabzija, Vokietija, Italija ir ES pasmerk\xc4\x97 tokius Rusijos veiksmus._NEWLINE_Tuo tarpu Rusijos prezidentas V. Putinas spaudos konferencijos metu paskelb\xc4\x97, kad naujoji Ukrainos vald\xc5\xbeia yra neteis\xc4\x97ta, o visus neramumus Kijeve suk\xc4\x97l\xc4\x97 vakaruose (Lietuvoje ir Lenkijoje) paruo\xc5\xa1ti kovotojai ir visa tai suk\xc4\x97l\xc4\x97 chaos\xc4\x85 Ukrainoje._NEWLINE_Kovo 6 d. Krymo Auk\xc5\xa1\xc4\x8diausioji Taryba pri\xc4\x97m\xc4\x97 nutarim\xc4\x85 d\xc4\x97l Krymo prisijungimo prie Rusijos. Nuspr\xc4\x99sta kovo 16 d. surengti referendum\xc4\x85 d\xc4\x97l Krymo statuso. Naujoji Ukrainos vyriausyb\xc4\x97 \xc5\xa1\xc4\xaf referendum\xc4\x85 i\xc5\xa1 karto pavadino neteis\xc4\x97tu ir antikonstituciniu._NEWLINE_Kovo 7 d. Kryme buvo i\xc5\xa1jungtos trys Ukrainos televizijos stotys. Kai kurios j\xc5\xb3 buvo pakeistos Rusijos TV stotimis. Amnesty International ir \xc5\xbdurnalist\xc5\xb3 apsaugos komitetas prane\xc5\xa1\xc4\x97, kad Kryme yra pa\xc5\xbeeid\xc5\xbeiamos \xc5\xbeurnalist\xc5\xb3 ir aktyvist\xc5\xb3 teis\xc4\x97s._NEWLINE_Kovo 9 d. minint Ukrainos poeto Taraso \xc5\xa0ev\xc4\x8denkos 200-\xc4\x85sias gimimo metines kilo susir\xc4\x97mimai tarp Sevastopolyje. Policija su\xc4\x97m\xc4\x97 20 susir\xc4\x97mim\xc5\xb3 iniciatori\xc5\xb3._NEWLINE_Kovo 11 d. Krymo parlamentas balsavo ir pri\xc4\x97m\xc4\x97 nepriklausomyb\xc4\x97s nuo Ukrainos deklaracij\xc4\x85. U\xc5\xbe j\xc4\x85 balsavo 78 i\xc5\xa1 100 parlamento nari\xc5\xb3._NEWLINE_Kovo 12 d. Ukrainos premjeras Arsenijus Jaceniukas JAV susitiko su prezidentu Baracku Obama aptarti susidariusios pad\xc4\x97ties Ukrainoje ir Kryme. Abu lyderiai grie\xc5\xbetai persp\xc4\x97jo Rusij\xc4\x85, kad Ukraina nei\xc5\xa1si\xc5\xbead\xc4\x97s savo suverenumo._NEWLINE_Kovo 14 d. Sevastopolio centre buvo prad\xc4\x97ta dalinti Rusijos v\xc4\x97liavas. I\xc5\xa1 viso buvo i\xc5\xa1dalinta apie 2000 v\xc4\x97liav\xc5\xb3. \xc5\xa0i akcija, kuri tur\xc4\x97jo paskatinti aktyv\xc5\xb3 gyventoj\xc5\xb3 dalyvavim\xc4\x85 kovo 16 d. referendume, vadinosi \xe2\x80\x9eV\xc4\x97liava kiekviename name\xe2\x80\x9c._NEWLINE_Kovo 15 d. Ukrainos atstovas prie JTO apkaltino Rusij\xc4\x85 i\xc5\xa1laipinus savo karius Ukrainos teritorijoje u\xc5\xbe Krymo rib\xc5\xb3 (Arabato nerijoje) ir teig\xc4\x97, kad Rusija pradeda Ukrainos okupacij\xc4\x85. Donecke \xc4\xafvyko susir\xc4\x97mimai tarp prorusi\xc5\xa1k\xc5\xb3 j\xc4\x97g\xc5\xb3 ir saugumo pareig\xc5\xabn\xc5\xb3\xc2\xa0\xe2\x80\x93 protestuotojai \xc4\xafsiver\xc5\xbe\xc4\x97 \xc4\xaf saugumo pastat\xc4\x85 ir i\xc5\xa1k\xc4\x97l\xc4\x97 Rusijos v\xc4\x97liav\xc4\x85. Pilietiniai neramumai t\xc4\x99s\xc4\x97si Kryme, prie\xc5\xa1 prasidedant referendumui d\xc4\x97l Krymo atsiskyrimo nuo Ukrainos. JTO saugumo taryboje rezoliucija, pasmerkianti Krymo referendum\xc4\x85, buvo vetuota Rusijos, ta\xc4\x8diau jokia kita \xc5\xa1alis Rusijos pozicijos nepalaik\xc4\x97 (Kinija susilaik\xc4\x97)._NEWLINE_Kovo 16 d. \xc4\xafvyko tik Rusijos ir Krymo vald\xc5\xbeios pripa\xc5\xbe\xc4\xafstamas Krymo referendumas. Jo rezultatai parod\xc4\x97, jog 96,77% dalyvavusi\xc5\xb3 gyventoj\xc5\xb3 pasirinko 1-m\xc4\x85 pateikt\xc4\x85 variant\xc4\x85, tai yra, parei\xc5\xa1k\xc4\x97 nor\xc4\x85 jungtis prie Rusijos. Referendume dalyvavo 83,1% Krymo gyventoj\xc5\xb3._NEWLINE_Kit\xc4\x85 dien\xc4\x85 po referendumo Krymo parlamentas paskelb\xc4\x97 apie nepriklausomyb\xc4\x99 nuo Ukrainos bei prad\xc4\x97jo JT pripa\xc5\xbeinimo siekius._NEWLINE_Kovo 18 d. Simferopolyje per incident\xc4\x85 \xc5\xbeuvo vienas Ukrainos karys ir vienas pro-rusi\xc5\xa1kos pus\xc4\x97s karys._NEWLINE_Kovo 19 d. prasid\xc4\x97jo masiniai Rusijos kari\xc5\xb3 Ukrainos karini\xc5\xb3 bazi\xc5\xb3 \xc5\xa1turmai ir u\xc5\xbegrobimai. Kovo 22 d. buvo u\xc5\xbegrobtos dar dvi oro paj\xc4\x97g\xc5\xb3 baz\xc4\x97s._NEWLINE_Kovo 27 d. Jungtini\xc5\xb3 Taut\xc5\xb3 Generalin\xc4\x97 Asambl\xc4\x97ja patvirtino rezoliucij\xc4\x85 68/262, patvirtinan\xc4\x8di\xc4\x85, kad Krymo referendumas yra nelegitimus ir jo teritorijos prijungimas prie Rusijos yra neteis\xc4\x97tas._NEWLINE_Baland\xc5\xbeio 15 d. Ukrainos parlamentas paskelb\xc4\x97, kad Krymas laikinai yra Rusijos okupuota teritorija._NEWLINE_Tradicin\xc4\x97s \xe2\x80\x9eTiesiogin\xc4\x97s telefono linijos su prezidentu\xe2\x80\x9c laidos metu baland\xc5\xbeio 17 d. V. Putinas pripa\xc5\xbeino, kad Krymo pusiasalio \xc4\xafvykiuose kartu su Krymo savigynos b\xc5\xabriais dalyvavo ir Rusijos karini\xc5\xb3 paj\xc4\x97g\xc5\xb3 kariai.\n_START_SECTION_\n2018 m.\n_START_PARAGRAPH_\n2018 m. JAV valstyb\xc4\x97s sekretorius parei\xc5\xa1k\xc4\x97, kad sankcijos Rusijai, d\xc4\x97l agresijos Krymo at\xc5\xbevilgiu, galios iki to laiko kol \xc5\xa1i teritorija nebus gr\xc4\x85\xc5\xbeinta Ukrainai, tuo tarpu Rusijos prezidentas atsak\xc4\x97, kad to niekada nenutiks ir Rusija tik "i\xc5\xa1taisiusi istorin\xc4\x99 neteisyb\xc4\x99". Vis d\xc4\x97lto, sankcij\xc5\xb3 klausimas ES viduje kelia debatus. Kai kurios valstyb\xc4\x97s, pavyzd\xc5\xbeiui, Vengrija, Italija, ragina nutraukti taikomas sankcijas ir toliau pl\xc4\x97toti versl\xc4\x85. Ir nors nutraukti sankcijas u\xc5\xbetekt\xc5\xb3 vienos ES nar\xc4\x97s nepritarimo, 2018 met\xc5\xb3 prad\xc5\xbeioje sankcijos buvo prat\xc4\x99stos dar pusei met\xc5\xb3. Vis d\xc4\x97lto, labiausiai nuo sankcij\xc5\xb3 ken\xc4\x8dia Krymo gyventojai, nes neturi sausumos keli\xc5\xb3 i\xc5\xa1vykti, blokuojama regionin\xc4\x97 internetin\xc4\x97 bankininkyst\xc4\x97, tad norint gauti pinig\xc5\xb3 i\xc5\xa1 bankomato, tenka vykti \xc4\xaf oficiali\xc4\x85 Rusijos federacijos teritorij\xc4\x85.'